b'\n_START_ARTICLE_\nTimava\n_START_PARAGRAPH_\nTimava, tudi Timav (italijansko Timavo) je reka v tr\xc5\xbea\xc5\xa1kem primorju. Tok Timave je od izvira do izliva v morje dolg le okrog 2 km. V \xc5\xa1tirih izvirih se reka pojavi pri \xc5\xa0tivanu in se kmalu zatem, pri Ribi\xc5\xa1kem naselju med Devinom in Tr\xc5\xbei\xc4\x8dem izliva v Pancanski zaliv (del Tr\xc5\xbea\xc5\xa1kega zaliva) v Jadranskem morju._NEWLINE_Domneva, da je Timava izklju\xc4\x8dno ponovni izvir ponikalne reke Reke je bila v 20. stoletju znanstveno ovr\xc5\xbeena. Od Reke prejema le eno tretjino vode, drugi dve tretjini pa dopolnjujeta reka Vipava (delni ponor pri kraju Vrto\xc4\x8de) in So\xc4\x8da (delno ponikuje v prodnih tleh) ter ponikalne vode meteorskih padavin s kra\xc5\xa1ke planote nad izvirom._NEWLINE_Izmed \xc5\xa1tirih izvirov so najbolj oddaljene Mo\xc5\xa1\xc4\x8denice, ki izvirajo ju\xc5\xbeno od Doberdobskega jezera (pre\xc4\x8dka jih avtocesta), Potok pod Maganjkom, Srednji potok in Potok na jaknah pa so trije izviri pod vasjo \xc5\xa0tivan. Reko so omenjali \xc5\xbee anti\xc4\x8dni pisci Livij, Strabon, Vergilij ter zgodovinarji in geografi, ki pa so tedaj navajali devet izvirov. Na podro\xc4\x8dju izvirov je bilo rimsko naselje Fons Timavi.'